ଭୁବନେଶ୍ୱର,୩୦(ବ୍ୟୁରୋ): ବଜେଟ୍ରେ ବ୍ୟୟ ଅଟକଳ ବଢ଼ାଇ ନୂଆ ଟ୍ରେନ, ଟ୍ରାକ୍ ଓ ଷ୍ଟେଶନକୁ ଚକାଚକ୍ କରିବାରେ ଲାଗିଛି ଭାରତୀୟ ରେଳବାଇ। ହେଲେ ଷ୍ଟେଶନ ଓ ଟ୍ରେନ ଭିତରେ ଥିବା କେତେକ ଗୁରୁତ୍ୱପୂର୍ଣ୍ଣ ତଥା ସମ୍ବେଦନଶୀଳ ସମସ୍ୟାକୁ ଅଣଦେଖା କରୁଛନ୍ତି ରେଳ ବିଭାଗ। ଫଳରେ ଏହି ସମସ୍ୟାର ସମ୍ମୁଖୀନ ହେଉଛନ୍ତି କେତେକ ନିର୍ଦ୍ଧିଷ୍ଟ ଶ୍ରେଣୀର ଯାତ୍ରୀ। ଏଭଳି କିଛି ସମସ୍ୟା ଭୁବନେଶ୍ୱର ରେଳ ଷ୍ଟେଶନରେ ଦେଖିବାକୁ ମିଳିଛି। ଏଠାରେ ଦୈନିକ ୪୮ ହଜାର ଯାତ୍ରୀ ଷ୍ଟେଶନକୁ ଯିବାଆସିବା କରୁଥିବାବେଳେ ୨୦୦ରୁ ଊର୍ଦ୍ଧ୍ୱ ରେଳ ଗାଡି ଚାଲୁଛି। ତେବେ ଯାତ୍ରୀମାନଙ୍କୁ ଯିବାଆସିବାରେ ଅସୁବିଧା ନ ହେବା ପାଇଁ ବିଭାଗ ପକ୍ଷରୁ ଷ୍ଟେଶନରେ ରହିଛି ତିନୋଟି ଫୁଟ ଓଭର ବ୍ରିଜ୍। ସେଥିମଧ୍ୟରୁ ଦୁଇଟି ବ୍ୟବହାର ହେଉଥିବା ବେଳେ ଆଉ ଗୋଟିଏ ଅତି ପୁରୁଣା ହୋଇଯିବାରୁ ବ୍ରିଜକୁ ବନ୍ଦ କରାଯାଇଛି। ଦୀର୍ଘ ବର୍ଷ ଧରି ବ୍ୟବହାର ହେବା ପରେ ବ୍ରିଜଟିକୁ ଅସୁରକ୍ଷିତ ମନେ କରି ବନ୍ଦ କରିଦିଆଯାଇଛି। ତେବେ ୬ଟି ପ୍ଲାଟଫର୍ମକୁ ଯୋଡିବା ଲାଗି ଏବେ ମାତ୍ର ଦୁଇଟି ଓଭରବ୍ରିଜ ବ୍ୟବହାର ହେଉଛି। ପ୍ଲାଟଫର୍ମରେ ଗାଡି ଲାଗିବା ବେଳକୁ ନାହଁି ନ ଥିବା ଗହଳି ହେଉଥିବାର ଦେଖିବାକୁ ମିଳିଛି। ବର୍ତ୍ତମାନ ବ୍ୟବହାର ହେଉଥିବା ଦୁଇଟି ବ୍ରିଜ ଭିତରୁ ଗୋଟିଏ ଉଭୟ ପଟର ମୁଖ୍ୟଦ୍ୱାରଠାରୁ ଦୂରରେ ଥିବାରୁ ଯାତ୍ରୀମାନେ ଲଗେଜ ଧରି ଯିବାକୁ କଷ୍ଟ ମଣି ପ୍ରବେଶ ପଥ ପାଖ ବ୍ରିଜଟିକୁ ବ୍ୟବହାର କରାଯାଉଥିବା ଦେଖିବାକୁ ମିଳିଛି। ଗୋଟିଏ ଦୂରରେ ଓ ଆଉ ଗୋଟିଏରେ ଗହଳି ଦେଖି ଲୋକେ ଲିଫ୍ଟ ବ୍ୟବହାର କରିବାକୁ ଖୁବ୍ ସହଜ ମଣୁଛନ୍ତି। ସୂଚନାଯୋଗ୍ୟ, ଷ୍ଟେଶନରେ ଥିବା ଲିଫ୍ଟ କେବଳ ବୟସ୍କ, ଦିବ୍ୟାଙ୍ଗ ଓ ଗର୍ଭବତୀ ମହିଳାଙ୍କ ଲାଗି ଉଦ୍ଦିଷ୍ଟ। ଏ ବିଷୟରେ ସମ୍ପୂର୍ଣ୍ଣ ସୂଚନା ଲିଫ୍ଟ ବାହାରେ ଓଡ଼ିଆ, ହିନ୍ଦୀ ଓ ଇଂଲିଶରେ ତିନୋଟି ଭାଷାରେ ସ୍ପଷ୍ଟ ଉଲ୍ଲେଖ ରହିଛି। ବଡ଼ ବଡ଼ ଶବ୍ଦ ଓ ସ୍ପଷ୍ଟ ଭାବେ ଲେଖାଥିଲେ ସୁଦ୍ଧା କୌଣସି ବି ସକ୍ଷମ ବ୍ୟକ୍ତି ଏହାକୁ ମାନିବାକୁ ନାରାଜ। ବୟସ୍କ, ଦିବ୍ୟାଙ୍ଗ ଓ ଗର୍ଭବତୀ ହୋଇ ନ ଥିଲେ ସୁଦ୍ଧା ଜବରଦସ୍ତି ଲିଫ୍ଟ ବ୍ୟବହାର କରୁଥିବାର ସୋମବାର ଦେଖିବାକୁ ମିଳିଥିଲା। ଏପରିକି ଲିଫ୍ଟରେ ୨୦ଜଣ ଓ ୧୩ ଜଣଙ୍କ ଭାର ସମ୍ଭାଳିବା ସୂଚନା ଲେଖାଥିଲେ ସୁଦ୍ଧା ଅତ୍ୟଧିକ ଲୋକ ହୋଇଗଲେ ଭିତରେ ଥିବା ଲୋକେ ବୟସ୍କଙ୍କୁ ବାହାର କରିଦେଉଥିବାର ଦେଖିବାକୁ ମିଳିଥିଲା। ସୋମବାର ସନ୍ଧ୍ୟାରେ ୪ଜଣ ଯୁବକ ୩ଜଣ ଦୃଷ୍ଟିହୀନଙ୍କୁ ଲିଫ୍ଟ ବ୍ୟବହାର କରିବା ବେଳେ ଦୁର୍ବ୍ୟବହାର ମଧ୍ୟ କରିଥିଲେ। ଲିଫ୍ଟରେ ଅତ୍ୟଧିକ ଲୋକ ହୋଇଯିବାରୁ ବାଦ୍ ପଡିଯାଇଥିବା ଜଣେ ବୟସ୍କ ବ୍ୟକ୍ତିଙ୍କୁ ଏ ବିଷୟରେ ପଚାରିବାରୁ ସେ କହିଥିଲେ ଏହା ନୂଆ ନୁହେଁ ସବୁଦିନିଆ କଥା। ଲୋକଙ୍କ ଚିନ୍ତାଧାରା ବଦଳିବନି କି ଆମ ବ୍ୟବସ୍ଥା ସୁଧୁରିବନି ବୋଲି ସେ କହିଥିଲେ।
ଏ ସମ୍ପର୍କରେ ଭୁବନେଶ୍ୱର ରେଳ ଷ୍ଟେଶନ ନିର୍ଦ୍ଦେଶକ ଚିତ୍ତରଞ୍ଜନ ନାୟକ କୁହନ୍ତି, ସୂଚନାଫଳକ ଲଗାଯାଇଛି। ଆଉ ରେଳବାଇ ପାଖରେ ଯଥେଷ୍ଟ ବଳ ନାହଁି ଏ ସମସ୍ୟାକୁ ମୁକାବିଲା କରିବା ଲାଗି। ଲୋକେ ସଚେତନ ହେବା ଦରକାର, ଆଗକୁ କୌଣସି ବଡ଼ ପଦକ୍ଷେପ ନେବାକୁ ଚେଷ୍ଟା କରିବେ ବୋଲି ଶ୍ରୀ ନାୟକ ସୂଚନା ଦେଇଥିଲେ। ତା'ସହ ରେଳ ସୁରକ୍ଷା ବଳକୁ ଲିଫ୍ଟ ନିକଟରେ କର୍ମଚାରୀ ମୁତୟନ କରିବାକୁ ଅନୁରୋଧ କରିବେ ବୋଲି କହିଥିଲେ। ବନ୍ଦ ଥିବା ଫୁଟ ଓଭର ବ୍ରିଜ ବିଷୟରେ ଶ୍ରୀ ନାୟକ କହିଥିଲେ, ଏହା ୩ ମାସ ହେବ ବନ୍ଦ ହୋଇପଡ଼ିଛି। ପ୍ରଥମେ ଏହାକୁ ଭଙ୍ଗାଯିବ ଓ ନୂଆ ବ୍ରିଜ ତିଆରି ହେବାର ପ୍ରସ୍ତାବ ରହିଛି। କିନ୍ତୁ ସେଥିଲାଗି ବର୍ଷେରୁ ଅଧିକ ସମୟ ଲାଗିଯିବ। ବର୍ତ୍ତମାନ ସୁଧା ଟେଣ୍ଡର ମଧ୍ୟ ହୋଇନାହଁି।
Enter your email to get our daily news in your inbox.
Leave this field empty if you're human:
